ഇബ്രാഹിം കുഞ്ഞിന്റെ അപ്പീല് മാറ്റി കൊച്ചി: പത്തു കോടിയുടെ കള്ളപ്പണം വെളുപ്പിച്ചെന്ന പരാതിയില് അന്വേഷണം നടത്താനുള്ള സിംഗിള് ബെഞ്ച് ഉത്തരവിനെതിരെ മുന് മന്ത്രി വി.കെ. ഇബ്രാഹിം കുഞ്ഞ് നല്കിയ അപ്പീല് ഹൈക്കോടതി ഒക്ടോബര് 27നു പരിഗണിക്കാന് മാറ്റി. ചീഫ് ജസ്റ്റിസ് എസ്. മണികുമാര്, ജസ്റ്റിസ് ഷാജി. പി. ചാലി എന്നിവരുള്പ്പെട്ട ഡിവിഷന് ബെഞ്ചാണ് അപ്പീലില് വാദം കേള്ക്കുന്നത്. വി.കെ. ഇബ്രാഹിം കുഞ്ഞ് ചന്ദ്രിക ദിനപ്പത്രത്തിന്റെ അക്കൗണ്ടിലൂടെ നോട്ടു നിരോധന സമയത്ത് പത്തു കോടിയുടെ കള്ളപ്പണം വെളുപ്പിച്ചെന്നാരോപിച്ച് കളമശേരി സ്വദേശി ഗിരീഷ് കുമാര് നല്കിയ ഹര്ജിയിലാണ് അന്വേഷണത്തിന് സിംഗിള് ബെഞ്ച് ഉത്തരവിട്ടത്. എന്നാല് ,തന്റെ വാദം കേള്ക്കാതെയാണ് ഉത്തരവെന്ന് ചൂണ്ടിക്കാട്ടിയാണ് ഇബ്രാഹിം കുഞ്ഞ് അപ്പീല് നല്കിയത്.